Tarybos sprendimas
1987 m. birželio 15 d.
dėl Konvencijos dėl bendrosios tranzito procedūros sudarymo tarp Europos bendrijos, Austrijos Respublikos, Suomijos Respublikos, Islandijos Respublikos, Norvegijos Karalystės, Švedijos Karalystės ir Šveicarijos Konfederacijos
(87/415/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Austrijos, Suomijos, Islandijos, Norvegijos, Švedijos ir Šveicarijos Konvencijos dėl bendrosios tranzito procedūros prekyboje tarp Bendrijos ir tų šalių, taip pat tarp tų šalių tarpusavyje, sudarymas privalo padėti supaprastinti prekių vežimą vykdant tokią prekybą; kadangi dėl to tikslinga tokią Konvenciją patvirtinti;
kadangi ši Konvencija yra tolimesnis veiklos etapas vadovaujantis bendrąja deklaracija, kurią 1984 m. balandžio 9 d. Liuksemburge priėmė Bendrijos valstybių narių ministrai, Europos laisvosios prekybos asociacija (EFTA) ir Komisija, išreikšdami savo politinę valią didinti Bendrijos ir tų šalių bendradarbiavimą, "siekiant sukurti jų šalims naudingą dinamišką Europos ekonominę erdvę",
NUSPRENDĖ:
1 straipsnis
Bendrijos vardu tvirtinama Konvencija dėl bendrosios tranzito procedūros tarp Europos bendrijos, Austrijos Respublikos, Suomijos Respublikos, Islandijos Respublikos, Norvegijos Karalystės, Švedijos Karalystės ir Šveicarijos Konfederacijos.
Konvencijos tekstas pridedamas prie šio sprendimo.
2 straipsnis
Konvencijos 14 straipsnyje numatytame jungtiniame komitete Bendrijai atstovauja Komisija, padedama valstybių narių atstovų.
3 straipsnis
Tarybos pirmininkas šiuo sprendimu įgaliojamas deponuoti priėmimo dokumentą, numatytą Konvencijos 22 straipsnyje.
Priimta Liuksemburge, 1987 m. birželio 15 d.